- મ્યુનિસિપલ કોર્પોરેશનમાં નવા હોદ્દેદારોની ચૂંટણી માટે પાંચમી નવેમ્બરે યોજાનારી સામાન્ય સભા માટે તડામાર તૈયારીઓ ચાલી રહી છે. સંભવિત દાવેદારો પોતાની ખુરશી પાકી કરવા માટે એડી ચોટીનું જોર લગાવી રહ્યા છે ત્યારે મ્યુનિ.ના વર્તમાન હોદ્દેદારોને પ્રસિદ્ધિ મેળવવા અધીરા બન્યા છે. અગાઉ કેરલી જાહેરાત મુજબ શુક્રવારે સેકટર-૨૮ બાલોદ્યાનનું લોકાર્પણ કરવામાં આવ્યુ હતું, પરંતુ ત્યાર બાદ તરત જ તેને ૧૫ દિવસ માટે બંધ રાખવાનો નિર્ણય લેવાયો હતો. મ્યુનિ. સૂત્રો પાસેથી મળતી માહિતિ મુજબ, સેકટર-૨૮ બાલોદ્યાનના નવીનીકરણની કામગીરી હજુ સંપૂર્ણ થઈ નથી. બગીચાની લોન હજ બરાબર ચોંટી નથી અને બાંધકામ પણ હજુ તાજુ છે. વળી, અનેક જગ્યાએ કાટમાળ પડ્યો છે. કેટલાક સ્થળે રીનોવેશનની કામગીરી સંપૂર્ણ થઈ નથી. દિવાળીના તહેવારો દરમિયાન આ બગીચાને જાહેર જનતા માટે ખુલ્લો મૂકવામાં આવે તો બાકી રહેલી કામગીરી પૂરી કરવામાં મુશ્કેલી ઊભી થવાનું જોખમ હતું.